Johan Fabricius (1899–1981)

Johan Wigmore Fabricius (født 24. august 1899 i Bandung på Java i Nederlandsk India, død 21. juni 1981 i Glimmen i Nederland) var en nederlandsk forfatter, journalist, illustratør og eventyrer.


== Liv og virke ==


=== Bakgrunn ===
Johan Fabricius var sønn av dramatikereren og journalisten Jan Fabricius (1871–1964); han levde først i Nederlands Ostindien, men fra 1914 i Nederland. Der tok han utdannelse i maleri ved Det kongelige kunstakademi i Den Haag. 


=== Karriere ===
I 1918 var han i noen måneder som krigsjournalist og krigsmaler under første verdenskrig ved den østerriksk-italienskr front ved Pavia. Han beskrev sine erfaringer derfra i 1975 i De oorlog van de kleine paardjes (engelsk: The war of the little horses). Med Eiko van den Reigerhof offentliggjorde han i 1922 sin første  roman. 
Fabricius skrev rundt 60 bøker, herunder mange barnebøker. En av barnebøkene, De Scheepsjongens van Bontekoe (1924), hadde i 2003 kommet i hele 28 nye opplag. Aschehoug forlag ga denne boken ut på norsk i to deler, henholdsvis i 1934 og 1935, med fellestittelen Kaptein Bontekoes skibsgutter. Utgivelsen i 1934 hadde hovedtittelen Peter dekksgutt, og i 1935 kom oppfølgeren Skibsguttene i urskogen.


==== Slottet i Kärnten ====
I 1940 kom boken Kasteel in Karinthië ut på Nasjonalforlaget under tittelen Slottet i Kärnten. Den norske oversettelsen var ved Villa Thrap Wahl. Denne romanen handler om en offisersfamilie bosatt på et slott i  landlige Kärnten. Familien blir splittet da første verdenskrig bryter ut, og etter hvert blir det besluttet at slottet må leies ut. Dette var en episk slektskrønike som ble gitt ut på en rekke språk i 1940, blant annet på svensk. Den svenske utgivelsen var forkortet med over 600 sider, ifølge en samtidig kilde.


=== Senere karriere ===
Ikke så lenge etter utbruddet av andre verdenskrig flyktet Fabricius i 1940 til Storbritannia, og der arbeidet han som nyhetsleser og kommentator for BBCs nederlandske program. Etter krigen arbeidet han fra 1945 som korrespondent for BBC og The Times i Asia, blant annet i Nederlandsk Ostindien. Men en stor omvei vis Kina, Japan og USA vendte han tilbake til Storbritannia, og levde der til 1956.  Etter dette levde han nesten uten avbrudd i Nederland.


== Utgivelser på norsk ==


=== Barnebøker ===
1934: Kaptein Bontekoes skibsgutter: Peter dekksgutt, Aschehoug forlag. Originaltittel: De sheepsjongens van Bontekoe, oversetter: Erling Hauger. Illustrert av forfatteren.
1935: Kaptein Bontekoes skibsgutter: Skibsguttene i urskogen, Aschehoug forlag. Oversetter: Erling Hauger. Illustrert av forfatteren.


=== Romaner for voksne ===
Nasjonalforlaget utga først en romanserie på tre bind om hovedpersonen Marietta. Dernest publiserte forlaget den omfangsrike slektskrøniken Slottet i Kärnten.

1936: Marietta: komedianter drog forbi, Nasjonalforlaget. Originaltittel: Komedianten trokken voorbij, oversetter: Villa Thrap Wahl.
1937: Mariettas sønn, Nasjonalforlaget. Originaltittel: Melodie der Verten, oversetter: Villa Thrap Wahl.
1938: Dansen om galgen, Nasjonalforlaget. Oversetter: Villa Thrap Wahl.
1940: Slottet i Kärnten, Nasjonalforlaget. Originaltittel: Kasteel in Karinthië, oversetter: Villa Thrap Wahl.


== Referanser ==


== Eksterne lenker ==
(en) Johan Fabricius – kategori av bilder, video eller lyd på Commons 
(en) Johan Fabricius på Internet Movie Database 

/